Neprocjenjiva turistička reklama: Za svjetsku premijeru novog automobila odabrali Šibenik! Svjetske prezentacije novih automobila uglavnom se organiziraju na zapadu Europe, SAD-u ili egzotičnim destinacijama diljem svijeta. No Dacia je svoj novi Sandero, Logan i Duster odlučila predstaviti baš u Šibeniku!

10.12.2016, 11:49h10.12.2016, 12:02h24sata

Šibenik će idućih tri tjedna biti domaćin više od 1000 novinara i drugih stručnjaka iz čitavog svijeta. Slike s prezentacije i ljepote Hrvatske na taj će način obići čitavu zemaljsku kuglu. Novinari 24sata bili su među prvim novinarima koji su sudjelovali na ovoj prezentaciji.

Od 2004. Dacia je prodala više o 4 milijuna automobila, a prodaja im svake godine raste. Na testnim vožnjama isprobali smo obnovljeni Sandero, treći najprodavaniji gradski auto privatnim kupcima u Europi. Automobil je dobio potpuno novi prednji dio zbog kojeg nalikuje na popularni SUV Duster, nove naplatke, boje, stražnja svjetla i odbojnik. Tu je i novi osnovni motor koji ima 73 KS, jednu litru obujma i tri cilindra. Ostatak motorizacije čini poznati trocilindrični turbobenzinac s 90 KS te dizelski motori snage 75 i 90 KS. Obnovljena je i crossover verzija Sandero Stepway, piše 24sata.

U unutrašnjosti je Sandero dobio novi volan, ploču s instrumentima, modificiranu središnju konzolu i druge detalje. Konačno se odustalo i od nekih zastarjelih i nepraktičnih rješenja, tako da je truba konačno na volanu, a ne na ručici žmigavca, dok su tipke podizača prozora konačno raspoređene po pripadajućim vratima. Sandero je dobio i nova sjedala, kameru za vožnju unatrag, pomoć pri kretanju uzbrdo i dodatne pretince. Sve to se neće odraziti na cijenu pa će osnovni model i dalje stajati 69.000 kuna dok će se za najjeftiniji dizelski model trebati platiti 82.000 kuna. Najjeftiniji Stepway stoji 83.000 kuna.

Sve navedene promjene prošli su i Logan (prostranija limuzinska verzija Sandera) i njegova karavanska MCV izvedba koja nudi izdašan prtljažnik. Osnovni Logan stoji 70.000 kuna, a Logan MCV 75.000 kuna što ih čini uvjerljivo najjeftinijim automobilima u klasi na našem tržištu.

Jedina novost kod popularnog SUV-a Dustera je vrhunski EDC automatski mjenjač s dvostrukom spojkom koji dolazi u kombinaciji s dizelskim motorom od 110 KS. Ovaj model stoji 137.500 kuna. Verzije Dustera s pogonom na sve kotače se neće nuditi u kombinaciji s ovim automatikom, već samo s ručnim mjenjačem.



